tartuNLP/wikipedia-smugri-20251201 huggingface dataset:
Erik Lindorm

Gustaf Erik Lindorm, oik. Gustaf Erik Jonsson (1889 Tukholma, Ruotsi – 1941 Tukholma, Ruotsi) oli ruotsalainen runoilija ja toimittaja.
Lindorm oli pilalehti "Naggenin" toimittaja 1913–1922 ja "Bonniers Veckotidningin" toimittaja 1924–1930. Hänen runotuotannossaan on voimakas yhteiskunnallinen motiivi, ja siksi hänet on sijoitettu työläiskirjailijoihin. Keskustelua synnytti eroottissisältöinen runokokoelma "På marsch" (1934). Hän on kirjoittanut myös pakinoita ja näytelmiä.
Taste of Love

Taste of Love on eteläkorealaisen tyttöyhtye Twicen kymmenes minialbumi, joka julkaistiin 11. kesäkuuta 2021. Albumi sisältää seitsemän kappaletta, mukaan lukien nimikkosinglen ”Alcohol-Free”.
Tausta.
Huhtikuussa 2021 uutisoitiin, että Twice valmistelisi uutta albumia. Myös suunnitelmista kuvata musiikkivideo Jejulla kerrottiin. JYP Entertainment vahvisti tiedon, että Twice julkaisee uuden minialbuminsa kesäkuussa. Albumiin osallistuivat kaikki yhtyeen jäsenet, sillä Jeongyeon oli toipunut terveysongelmistaan. Nimikkosingle ”Alcohol-Free” julkaistiin ennakkoon jo 9. kesäkuuta.
Julkaisu.
Nimikkosingle ”Alcohol-Free” julkaistiin kaksi päivää aikaisemmin kuin itse minialbumi. ”Alcohol-Free” on kesäkappale, joka yhdistää genrellisesti bossa novaa ja hip-hopia. Itse minialbumi julkaistiin 11. kesäkuuta. Yhtyeen jäsenet osallistuivat kappaleiden sanoittamiseen, ja viisi albumin kappaleista on jäsenten oma kirjoittamia. Yhtye vaikuttaa tuotantoon aiempaa enemmän osallistuen kappaleiden kirjoittamisen lisäksi musiikkivideoiden ja kuvausten tuotantoon.
K-pop albumien tapaan CD-julkaisusta julkaistiin useita keräilykappaleita, joissa on joukko satunnaisia elementtejä. Albumeissa on muun muassa 76-sivuinen valokuvakirja ja valokuvakortteja.
Live-esitykset.
Yhtye esitti kappaleen ”Alcohol-Free” "The Ellen DeGeneres Showssa" 9. kesäkuuta.
Vastaanotto.
Julkaisupäiväänsä mennessä albumia oli ennakkotilattu yli .
"Taste of Love" nousi 6. sijalle Billboard 200 -listalla myynnillä. Albumi nousi ensimmäiseksi Billboardin albumilistalla. Albumi nousi 20. sijalle Suomen virallisella listalla.
Albumi on sertifioitu tupla-platinaa myyneeksi Gaon-listalla yli myynnillä. 
”Alcohol-Free” -kappaleen musiikkivideo saavutti 100 miljoonaa katselua YouTubessa ollen yhtyeen 18. musiikkivideo, joka ylittää tuon määrän.
S-5 (1936)

S-5 (; aiemmin "N-5") oli Neuvostoliiton laivaston Stalinets-luokan sukellusvene toisessa maailmansodassa.
Valmistus.
Alus tilattiin Leningradista Itämeren telakalta, missä köli laskettiin 28. joulukuuta 1935. Alus laskettiin vesille 16. lokakuuta 1936 nimellä "N-5" () ja otettiin palvelukseen 30. lokakuuta 1939. Alus nimettiin 20. lokakuuta 1937 "S-5:ksi".
Palvelus.
Lokakuussa 1939 alus oli sijoitettuna Liepajaan 1. sukellusveneprikaatin 16. divisioonaan, jonka muut alukset olivat "S-4" ja "S-6".
Saksan hyökätessä Neuvostoliittoon kesällä 1941 alus oli Riianlahdella Väinäjoen suussa Ust-Dvinskin laivastotukikohdassa, mistä se lähti 24. kesäkuuta kello 16 ensimmäiselle sotaretkelleen. Alus saapui kaksi vuorokautta myöhemmin toiminta-alueelleen Karlskronan ja Bornholmin väliin. Alus joutui 8. heinäkuuta ilmahyökkäykseen, jossa tuhoutui kaikuluotain, hyrräkompassi ja toinen sähkömoottori. Se joutui aloittamaan paluumatkan ja saapui Triigiin 10. heinäkuuta. Alus siirrettiin korjattavaksi Kronstadtiin, mistä se palasi Tallinnaan 3. elokuuta.
Alus lähti yöllä 5.-6. elokuuta Tallinnasta toiselle sotaretkelleen Danziginlahden suulle, jonne se saapui 8. elokuuta. Alus aloitti 19. elokuuta paluumatkan. Seuraavana päivänä alus joutui ilmahyökkäykseen, jolloin pommien räjähdykset vaurioittivat painerunkoa. Alus saapui 24.-25. elokuuta Tallinnaan.
Tallinnaa evakuoitaessa alus lähti 28. elokuuta kello 15.30 Naissaaren edustalta pääosastossa. Se upposi pian lähdön jälkeen kello 20.11 osuttuaan miinaan. Alukselta jäi eloon yhdeksän henkeä mukaan lukien veneen päällikkö, 1. sukellusveneprikaatin komentaja kommodori N. P. Jegipko ja Tallinnan laivastotukikohdan komentaja.
Aluksen hylky löydettiin 2012 Kalbådagrundin eteläpuolelta.
S-6 (1938)

S-6 (; aiemmin "N-6") oli Neuvostoliiton laivaston Stalinets-luokan sukellusvene toisessa maailmansodassa.
Valmistus.
Alus tilattiin Leningradista Itämeren telakalta, missä köli laskettiin 28. marraskuuta 1935 nimellä "N-6" (). Alus laskettiin vesille 31. maaliskuuta 1938 ja otettiin palvelukseen 30. lokakuuta 1939. Alus nimettiin 20. lokakuuta 1937 "S-6:ksi".
Palvelus.
Lokakuussa 1939 alus oli sijoitettuna Liepajaan 1. sukellusveneprikaatin 16. divisioonaan, jonka muut alukset olivat "S-4" ja "S-5".
Saksan hyökätessä Neuvostoliittoon kesällä 1941 alus oli Riianlahdella Väinäjoen suussa Ust-Dvinskin laivastotukikohdassa, mistä se lähti 23. kesäkuuta ensimmäiselle sotaretkelleen. Alus saapui 25. kesäkuuta toiminta-alueelleen Pommerinlahdelle, jossa se oli pääosin kaukana rannasta kohtaamatta vihollisen aluksia. Alus lähti 6.-7. heinäkuuta paluumatkalle ja saapui 9. heinäkuuta Kihelkonnan lahdelle, jossa alus joutui ilmahyökkäykseen. Aluksen miehistöstä sai surmansa kolme ja aluksen päällikkö ja kuusi muuta haavoittui. Matkalla Triigiin alus joutui uudelleen ilmahyökkäykseen kärsimättä kuitenkaan vaurioita. Alus saapui Triigiin 11.-12. heinäkuuta. Alus siirtyi Kronstadtiin Tallinnan kautta ja palasi Tallinnaan 2.-3. elokuuta
Alus lähti 5.-6. elokuuta Tallinnasta toiselle sotaretkelleen. Aluksen toiminta-alueeksi oli määrätty Karlskronan ja Bornholmin välinen merialue. Alus sukelsi Ristnan majakalla 6. elokuuta eikä siitä ole sen jälkeen havaintoja. Hylky löydettiin 2012 Öölannin kaakkoispuolelta, jossa oli sodan aikana saksalaisten rakentama Wartburg-miinoitus.
S-8 (1937)

S-8 (; aiemmin "N-8") oli Neuvostoliiton laivaston Stalinets-luokan sukellusvene toisessa maailmansodassa.
Valmistus.
Alus tilattiin Gorkista Krasnoje Sormovolta, missä köli laskettiin 14. joulukuuta 1936. Alus laskettiin vesille 5. huhtikuuta 1937 nimellä "N-8" () ja otettiin palvelukseen 30. kesäkuuta 1940. Alus nimettiin 20. lokakuuta 1937 "S-8:ksi".
Palvelus.
Saksan hyökätessä Neuvostoliittoon kesäkuussa 1941 alus kuului Riianlahdella Väinäjoen suulla Ust-Dvinskin laivastotukikohtaan sijoitettuun sukellusveneosastoon. Alus lähti 25. kesäkuuta partiomatkalle Liepājan edustalle, mistä se palasi seuraavana päivänä satamaan havaittuaan tunnistamattoman sukellusveneen periskoopin. Alus lähti 27. kesäkuuta Ust-Dvinskistä Kuivastun ja Paldiskin kautta Kronstadtiin, jonne se saapui 5. heinäkuuta. Alus siirrettiin 10.-11. heinäkuuta Kronstadtista Tallinnaan, mistä se lähti 15. heinäkuuta ensimmäiselle sotaretkelleen Irbensalmen läntiseen suuhun. Alus lähti 5. elokuuta paluumatkalle ja saapui Tallinnaan yöllä 6.-7. elokuuta.
Toiselle sotaretkelleen alus lähti 10. lokakuuta Kronstadtista lounaiselle Itämerelle Bornholmin länsipuolelle. Alus sai 13. lokakuuta määräyksen hyökätä Hiidenmaan rannikolla olevaa Saksan laivaston alusta vastaan. Alukselta ei saatu kuitenkaan vastausta viestiin eikä ilmoitusta pituuspiirien ylityksestä lähestyttäessä tehtävä aluetta.
Hylky löydettiin 1999 Öölannin eteläkärjen kaakkoispuolelta. Vene oli todennäköisesti ajanut Ruotsin laivaston laskemaan miinoitteeseen, joka oli laskettu Saksan laivaston Wartburg-miinoitteen länsipuolelle.
S-10 (1938)

S-10 (; aiemmin "N-10") oli Neuvostoliiton laivaston Stalinets-luokan sukellusvene toisessa maailmansodassa.
Valmistus.
Alus tilattiin Gorkista Krasnoje Sormovolta, missä köli laskettiin 10. kesäkuuta 1937 nimellä "N-10" (). Alus laskettiin vesille 20. huhtikuuta 1938 ja otettiin palvelukseen 25. joulukuuta 1940. Alus nimettiin 20. lokakuuta 1937 "S-10:ksi".
Palvelus.
Saksan hyökätessä Neuvostoliittoon kesällä 1941 alus oli Ust-Dvinskissä päällikkönään komentajakapteeni B. K. Bakunin. Alus lähti 23. kesäkuuta ensimmäiselle sotaretkelleen Danziginlahden pohjoisosaan. Vene teki 28. kesäkuuta kello 4.00 tuloksettoman hyökkäyksen Saksan laivaston vartiovenettä vastaan, minkä jälkeen sukellusveneeltä saatiin hätäviesti kello 5. Tämän jälkeen ei aluksesta kuulunut mitään.
Jakomäen kirjasto

Jakomäen kirjasto on Helsingin pohjoisosassa, Suurmetsän kaupunginosan Jakomäen osa-alueella sijaitseva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
Jakomäen kirjasto on perustettu vuonna 1981. Kirjaston avajaisissa 29.3.1981 konsertoi rockyhtye Kauko Röyhkä &amp; Narttu. Tapahtumassa olivat myös tavattavissa kirjailijat Arja Tiainen ja Arto Melleri. 
Tiloja on kunnostettu esimerkiksi vuosina 2007 ja 2014.
Paratethys

Paratethys oli muinainen suuri vesialue "Kaspianmeren" ja "Mustanmeren" alueella ja kooltaan se vastasi nykyistä Välimerta. Sen muodostuminen alkoi liitukaudella kun Afrikan laatta työntyi Euroopan alle ja työnsi sen maamassaa ylöspäin. Sisämereksi Paratethys muodostui noin 43 miljoonaa vuotta sitten eoseenikaudella ja mannerliikunnon jatkuessa se erottautui järveksi 12 miljoonaa vuotta sitten mioseenikaudella jolloin vesistön alueelle syntyi oma erikoistunut fauna. Lopulta järvi kuivui ilmastonmuutoksen vuoksi.
Christoph Baumgartner

Christoph Baumgartner (s. 1. elokuuta 1999 Horn) on itävaltalainen jalkapalloilija, pelipaikaltaan hyökkäävä keskikenttäpelaaja. Hän on pituudeltaan 180-senttimetrinen. Hän edustaa Saksan Bundesliigassa pelaavaa RB Leipzigia, johon hän siirtyi kesällä 2023 TSG 1899 Hoffenheimista.
Baumgartner siirtyi kesällä 2017 kotimaansa St. Pölten -joukkueen junioreista saksalaisseura Hoffenheimiin. Hän pelasi Hoffenheimin edustusjoukkueessa kaksi ensimmäistä bundesliigaotteluaan toukokuussa 2019. Hän pelasi kauden 2022–2023 loppuun mennessä Hoffenheimissa 121 bundesliigaottelua ja teki niissä 27 maalia. Eurooppa-liigassa hän pelasi kahdeksan ottelua kaudella 2020–2021 ja teki niissä kolme maalia.
Baumgartner siirtyi heinäkuussa 2023 RB Leipzigiin. Hän pelasi kaudella 2023–2024 Bundesliigassa 32 ottelua, joissa hän oli 11 kertaa avauskokoonpanossa, ja teki niissä viisi maalia. Mestarien liigassa hän tuli vaihdosta kentälle kuudessa ottelussa.
Baumgartner pelasi monissa Itävallan nuorisomaajoukkueissa. Hän pelasi Itävallan A-maajoukkueessa ensimmäisen ottelunsa syyskuussa 2020 Kansojen liigan ottelussa Norjaa vastaan. Hän pelasi kesällä 2021 Euroopan-mestaruuskilpailuissa joukkueensa kaikki neljä ottelua avauskokoonpanossa ja teki yhden maalin. EM-kilpailuissa 2024 hän pelasi joukkueensa kaikki neljä ottelua, jotka viimeistä alkulohko-ottelua avauskokoonpanossa, ja teki yhden maalin. Hän on pelannut vuoden 2024 loppuun mennessä 48 A-maaottelua ja tehnyt niissä 18 maalia. Hän on pelannut avauskokoonpanossa 40 kertaa.
Baumgartner teki ensimmäisen A-maaottelumaalinsa syyskuussa 2020 Kansojen liigan ottelussa Romaniaa vastaan. Seuraavat syntyivät lokakuussa 2020 ystävyysottelussa Kreikkaa vastaan, maaliskuussa 2021 MM-karsintaottelussa Färsaaria vastaan, kesäkuussa 2021 EM-kilpailujen alkulohkon ottelussa Ukrainaa vastaan, syyskuussa 2021 MM-karsintaottelussa Moldovaa vastaan, kolme päivää myöhemmin MM-karsintaottelussa Israelia vastaan, syyskuussa 2022 Kansojen liigan ottelussa Kroatiaa vastaan ja maaliskuussa 2023 EM-karsintaottelussa Azerbaidžania vastaan. Kesäkuussa 2023 hän teki Itävallan molemmat maalit sen voittaessa EM-karsintaottelussa Ruotsin 2–0. Baumgartner nosti maalimääränsä 15:een tekemällä maalin viidessä peräkkäisessä ystävyysottelussa: marraskussa 2023 Saksaa, maaliskuussa 2024 Slovakiaa ja Turkkia sekä kesäkuussa 2024 Serbiaa ja Sveitsiä vastaan. Myöhemmin kesäkuussa hän teki maalin EM-kilpailujen alkulohko-ottelussa Puolaa vastaan. Syksyllä 2024 pelatussa Kansojen liigassa hän teki maalin Kazakstania vastaan lokakuussa kotiottelussa ja marraskuussa vieraskentällä.
Saša Kalajdžić

Saša Kalajdžić (s. 7. heinäkuuta 1997 Wien) on itävaltalainen jalkapalloilija, pelipaikaltaan hyökkääjä. Hän on pituudeltaan 200-senttimetrinen. Hän edustaa Englannin Valioliigassa pelaavaa Wolverhampton Wanderersia.
Kalajdžić edusti Itävallan Bundesliigassa Admira Wackeria kausina 2017–2019. Hän siirtyi kesällä 2019 Saksan 2. Bundesliigassa pelanneeseen Stuttgartiin, joka vuonna 2020 nousi pääsarjaan. Kalajdžić pelasi kaudella 2020–2021 Bundesliigassa 33 ottelua ja teki niissä 16 maalia, millä hän oli liigan maalintekijätilastossa kuudennella sijalla. Seuraavalla kaudella hän oli monta kuukautta poissa kentiltä olkapäävamman vuoksi ja pelasi kaikkiaan 15 bundesliigaottelua, joissa hän teki kuusi maalia. Kauden 2022–2023 alussa hän pelasi kolme bundesliigaottelua mutta siirtyi elokuun lopulla englantilaisseura Wolverhampton Wanderersiin. Hän loukkaantui ensimmäisessä valioliigaottelussaan, ja ristisiteen repeämä piti hänet sivussa peleistä koko loppukauden ajan. Syyskaudella 2023 hän pelasi 11 valioliigaottelussa kaikkiaan 159 minuuttia ja teki kaksi maalia. Kevätkauden 2024 hän oli lainalla Bundesliigan Eintracht Frankfurtissa, jossa ehti pelata viisi Saksan pääsarjaottelua ja yhden pelin Konferenssiliigassa ennen kuin loukkasi jälleen ristisiteensä. Hän oli vamman johdosta sivussa koko seuraavan kauden.
Kalajdžić pelasi Itävallan alle 21-vuotiaiden maajoukkueessa kuusi ottelua, joista kaksi ikäluokan EM-kilpailuissa 2019. Hän pelasi Itävallan A-maajoukkueessa ensimmäisen ottelunsa lokakuussa 2020 Kansojen liigan ottelussa Romaniaa vastaan. Elokuun 2025 puoliväliin mennessä hän on pelannut 19 A-maaottelua ja tehnyt niissä neljä maalia: MM-karsinnoissa kaksi maaliskuussa 2021 Skotlantia vastaan ja yhden kolme päivää myöhemmin Färsaaria vastaan sekä yhden kesäkuussa 2021 EM-kilpailujen neljännesvälieräottelussa Italiaa vastaan. Kalajdžić pelasi EM-kilpailuissa joukkueensa ensimmäisen ottelun avauskokoonpanossa ja tuli vaihdosta kentälle kolmessa muussa ottelussa.
Daniel Bachmann

Daniel Bachmann (s. 9. heinäkuuta 1994 Wiener Neustadt) on itävaltalainen jalkapalloilija, pelipaikaltaan maalivahti. Hän on pituudeltaan 191-senttimetrinen. Hän edustaa Englannin mestaruussarjassa pelaavaa Watfordia. Hän on koko aikuisikänsä pelannut Englannissa ja Skotlannissa. Hän nousi Itävallan maajoukkueeseen vuonna 2021.
Bachmann siirtyi vuonna 2011 kotimaastaan englantilaisen Stoke Cityn junioreihin. Hän pelasi lainalla Wrexhamissa, skotlantilaisessa Ross Countyssa ja Buryssa. Kesällä 2017 hän siirtyi Watfordiin, josta hän pelasi kauden 2018–2019 lainalla skotlantilaisseura Kilmarnockissa. Hän on kauden 2020–2021 loppuun mennessä pelannut Skotlannin Valioliigassa 26 ottelua ja Englannin mestaruussarjassa 23 ottelua.
Bachmann pelasi useissa Itävallan nuorisomaajoukkueissa. Hän pelasi Itävallan A-maajoukkueessa ensimmäiset ottelunsa kesäkuussa 2021, ensin ystävyysottelut Englantia ja Slovakiaa vastaan ja sitten EM-kilpailuissa joukkueen ykkösmaalivahtina.
Mon-Sala

__EISISLUETT__
Mon-Sala (oikealta nimeltään Nora Horn) on suomalainen rap-artisti. Soolouransa lisäksi hän on esiintynyt D.R.E.A.M.G.I.R.L.S-kollektiivissa ja keikkaillut Adikian tuplaajana. Ensimmäiset kappaleensa hän julkaisi vuonna 2015 Soundcloudissa. Hän julkaisi ensimmäisen EP:nsä "DNF" vuonna 2020, ja sen tuottajina toimivat hänen siskonsa Elo (Vera Horn) sekä Gabriel Boicel.
Mon-Sala tuottaa yhdessä Adikian kanssa feminististä "Matriarkaatti"-podcastia.
Seleenitetrafluoridi

Seleenitetrafluoridi (SeF4) on seleenin ja fluorin muodostama epäorgaaninen molekyyliyhdiste. Yhdistettä voidaan käyttää reagenssina orgaanisen kemian synteeseissä.
Ominaisuudet, valmistus ja käyttö.
Huoneenlämpötilassa seleenitetrafluoridi on väritöntä nestettä. Yhdisteen rakenne muistuttaa rikkitetrafluoridin rakennetta. Aine hydrolysoituu veden vaikutuksesta, mutta liukenee esimerkiksi etanoliin. Seleenitetrafluoridi voi reagoida sekä Lewis-happona että -emäksenä ja reagoi hitaasti jopa lasin kanssa. Aine on hapetin.
Seleenitetrafluoridia voidaan valmistaa suoraan seleenistä ja fluorista tai seleenidioksidin ja rikkitetrafluoridin reaktiolla.
Se + 2 F2 → SeF4
SF4 + SeO2 → SeF4 + SO2
Seleenitetrafluoridia voidaan käyttää fluoraavana reagenssina. Se fluoraa muun muassa alkoholit ja karbonyyliyhdisteistä muodostuu difluoridi. Usein tähän käytetään seleenitetrafluoridin ja pyridiinin kompleksia.
Joe Bidenin terveys

Joe Bidenin terveys on herättänyt laajasti keskustelua ympäri maailman ennen ja jälkeen hänen tultua valituksi Yhdysvaltain presidentiksi ja uudelleen erityisesti marraskuun 2024 vaalien kampanjansa aikana. Astuessaan presidentin virkaan 78-vuotiaana hänestä tuli vanhin Yhdysvaltain presidentin viran vastaanottanut ihminen.
Keskustelu vaalien 2021 alla.
Elokuussa CBS uutiskanavan reportteri tiedusteli Bidenilta, onko tämä tehnyt dementian diagnosoinnissa käytetyn kognitiivisen testin. Biden kyseenalaisti testin tarpeellisuuden ja vertasi sitä huumetestiin. Myöhemmin joulukuussa Bidenin kampanja julkaisi lääkärin terveysarvion, joka kuvasi hänen olevan terve ja ponteva. Joe Bidenin kampanja ei pitänyt Yhdysvaltain presidentinvaaleille tyypillisiä kampanjatilaisuuksia, koska Biden kuuluu ikänsä puolesta koronaviruksen riskiryhmään.
Keskustelu vaalien 2024 alla.
Heinäkuussa 2024 kaksi kongressiedustajaa, Texasin Lloyd Doggett ja Raúl Grijalva, vaativat Bidenia vetäytymään presidenttikisasta. Tämän jälkeen Biden sekoili radiohaastattelussa sanoen olevansa ylpeä oltuaan ensimmäinen varapresidentti, ensimmäinen mustaihoinen nainen.
Luopuminen presidenttiehdokkuudesta.
21. heinäkuuta 2024 Biden ilmoitti, ettei hän tavoittele jatkokautta. Hän kertoi "uskovansa, että on puolueeni ja maamme etu, että minä astun sivuun". Bidenin sekava suoritus vaaliväittelyssä republikaanien ehdokasta Donald Trumpia vastaan oli nostattanut demokraattien keskuudessa paniikin presidentin voittomahdollisuuksista.
Presidenttinä.
Maaliskuussa 2021 Biden kaatui portaissa noustessaan lentokoneeseen, mikä herätti uudestaan keskustelua presidentin terveydestä. Valkoinen talo lupasi julkaista Bidenin terveystiedot, mutta ei ilmoittanut julkaisun ajankohtaa. 
Bidenin epävarma esiintyminen G7-kokouksessa kesäkuussa 2021 nosti uudelleen pinnalle keskustelun hänen terveydentilastaan.
Päivittäisiin Bidenin tehtäviin hänen terveydentilansa on vaikuttanut siten, että tapaamiset ja edustustehtävät on jo pitkään ajoitettu kello 10 ja 16 välille, koska iltaa myöten Biden väsyy ja hänen puheensa muuttuvat sekavammaksi.
Terveystarkastus.
Bidenille tehtiin ensimmäinen terveystarkastus marraskuussa 2021. Tutkimuksen tehnyt lääkäri totesi tämän olevan kyvykäs tehtäväänsä. Presidentillä todettiin kuitenkin palleatyrä sekä lieviä ääreishermoston toimintahäiriöitä. Lääkärintarkastuksessa ei kuitenkaan tehty kognitiivisia testejä.
Fanni Noroila

Fanni Noroila (s. 1992 Hyvinkää) on suomalainen muusikko ja näyttelijä. Hän on valmistunut teatteritieteen maisteriksi.
Muusikkona.
DJ:nä hän toimii nimellä FanFan. Yhdessä Sonja Kuittisen kanssa he muodostavat feministiseksi määrittelemänsä rap-duon SOFA.
Näyttelijänä.
Fanni Noroila on näytellyt muun muassa Elisa Viihteen alkuperäissarjassa Kalifornian kommando.
Vuonna 2022 Noroila esitti Ylen kuunnelmasarjassa "Mä haluun olla Nylon" Jonna Geageaa.
Yksityiselämä.
Noroilalla on isänsä puolelta romanijuuria, mutta hänen perheensä ei ole elänyt romaniyhteisössä.
Velostat

Velostat tai Linqstat on sähköä johtava pakkausmateriaali, jota käytetään myös paineen ja kosketuksen mittaamiseen. Se on hiilellä kyllästettyä polyetyleenimuovia. Muovissa oleva hiili tekee materiaalista sähköä johtavan. Teollisuudessa materiaalia käytetään antistaattisiin pakkauksiin suojaamaan elektroniikkakomponentteja sekä fyysiseseltä vahingolta että staattisen sähkön vahingoilta. Se on myös suosittu materiaali elektroniikkaharrastajien parissa. 
Kosketussensoreissa.
Velostat on halpa ja ohut pakkausmateriaali, jolla on piezoresistanssi-ominaisuuksia. Tämä tekee siitä hyvän materiaalin paineen havaitsemiseen. Kun Velostatiin kohdistuu painetta, vähenee materiaalin resistanssi, eli sähkö johtaa sen läpi paremmin. Materiaalista voidaan tehdä painetta tai vääntymistä mittaavia antureita, koska materiaalin puristaminen muuttaa sen resistanssia. 
Materiaali soveltuu hyvin robotiikkaan, koneiden käyttöliittymiin ja älyvaatteisiin. Siitä voidaan tehdä esimerkiksi älyvaatteisiin painamista havaitsevia nappeja.
Velostatia on käytetty "soft robotics" -elektroniikan parissa. Velostat on kemiallisesti vakaata ja mekaanisesti kestävää, jonka vuoksi se soveltuu hyvin tarkoitukseen. Se toimii erityisesti mekatroniikan vääntöä mittaavissa antureissa. 
Velostatin ominaisuudet tekevät siitä myös biolääketieteeseen soveltuvan. Sen soveltuvuutta on tutkittu muun muassa tekonivelten mittaamiseen. 
Pakkausmateriaalina.
Velostat tarjoaa keskivahvan suojauksen sähköpurkauksia vastaan. Se estää staattista sähköä varautumasta pakkaukseen ja sen sisällä olevaan tuotteeseen. Materiaalin sähkönjohtokyky ei heikkene materiaalin vanhetessa tai kosteudesta. Se suojaa sisältöä hyvin kemikaaleilta. Materiaalia tuotetaan eri paksuisena sekä rullan muodossa että putkina. Se soveltuu käyttötarkoituksiin, jossa tuotetta on suojattava staattiselta sähköltä halvalla.
Materiaalin ominaisuudet.
Linqstatia valmistetaan 0,075 mm ja 0,1 mm paksuisena. Velostatin sähkönjohtavuus materiaalin pinnalla yleensä 100 000 Ω/neliö. Resistanssi voi kuitenkin vaihdella 50 KΩ ja 200KΩ välillä.
Materiaali kestää metanolia, etanolia, isopropanolia ja mietoja happoja. Se suojaa jonkin aikaa asetonia ja mietoja emäksiä vastaan. Materiaali ei kestä hiilivetyjä, kuten bensiiniä.
Neena Gupta

Neena Gupta (s. 4. kesäkuuta 1959 New Delhi, Intia) on intialainen näyttelijä ja televisio-ohjaaja. Hän tunnetaan työstään sekä taide-elokuvissa että kaupallisissa elokuvissa. Hän voitti National Film Awards -palkinnon parhaasta naissivuosasta nuoren lesken roolistaan "Woh Chokrissa" (1994). Vuonna 2018 hänen uransa koki elpymisen hänen näyteltyään keski-ikäistä raskaana olevaa naista draamakomediassa "Badhaai Ho", josta hän voitti parhaan naisnäyttelijän Filmfare Awards -kriitikkopalkinnon ja sai parhaan naispääosan Filmfare Awards -ehdokkuuden.
Yksityiselämä.
Guptalla oli suhde entiseen Länsi-Intian kriketinpelaajaan Vivian Richardsiin 1980-luvulla. Yhdessä heillä on tytär nimeltä Masaba Gupta. Koska Richards oli jo naimisissa, Gupta päätti kasvattaa Masaban itsenäisesti yksinhuoltajaäitinä. Silloin hän päätti muuttaa New Delhistä Mumbaihin. Vuonna 2008 Gupta meni naimisiin Delhissä asuvan tilintarkastajan Vivek Mehran kanssa yksityisessä seremoniassa Yhdysvalloissa.
Inocencio Arnau

Pyhä Inocencio Canoura Arnau (10. maaliskuuta 1887 Cecilia del Valle de Oro, Lugo, Espanja – 9. lokakuuta 1934 Turón, Espanja) oli pyhimys, marttyyri, passionisti ja pappi. Hän hän halusi hengelliseen virkaan jo teini-iässä ja liittyi passionisteihin 18-vuotiaana. Pyhimys on yksi yhdeksästä Astorian marttyyreistä Espanjan sisällissodan aikana. Paavi Johannes Paavali II julisti hänet kunnianarvoisaksi 7. syyskuuta 1989, autuaaksi 29. huhtikuuta 1990 ja pyhimykseksi 21. marraskuuta 1999. Hän eli seuraavien 4 paavin hallintokausien aikana: Leo XIII (1878-1903), pyhä Pius X (1903-1914), Benedictus XV (1914-1922) ja Pius XI (1922-1939). Miehen muistopäivää vietetään 9. lokakuuta.
Severi Piispanen

Severi Piispanen (s. 16. syyskuuta 1997) on suomalainen pesäpalloilija. Hän on edustanut Superpesiksessä Seinäjoen JymyJusseja, Alajärven Ankkureita ja Manse PP:tä. Piispasen kasvattajaseura on Nurmon Jymy. Hän pelaa sisäpelissä kärkietenijänä. Piispanen on pelannut urallaan 91 Superpesiksen runkosarjaottelua. Näissä hän on lyönyt kaksi kunnaria ja kahdeksan tavallista juoksua, tuonut 66 juoksua ja kerännyt 320 kärkilyöntiä. Piispanen on pelannut urallaan kaksi Superpesiksen ylempää pudotuspeliottelua. Näissä hän on kerännyt kahdeksan kärkilyöntiä. Piispanen on pelannut uraan neljä Superpesiksen alempaa pudotuspeliottelua. Näissä hän on tuonut kolme juoksua ja kerännyt 19 kärkilyöntiä. Piispanen on pelannut urallaan viisi Superpesiksen karsintasarjan ottelua. Näissä hän on tuonut kolme juoksua ja kerännyt 23 kärkilyöntiä. Tilastot päivitetty 17. kesäkuuta 2021.
Vachel Lindsay

Nicholas Vachel Lindsay (10. marraskuuta 1879 Springfield, Illinois, Yhdysvallat – 5. joulukuuta 1931 Springfield, Illinois, Yhdysvallat) oli yhdysvaltalainen runoilija ja taidemaalari. Hän kiersi luennoijana ja raittiuspuhujana ja esitti runojaan. 1912 perustettu kirjallisuuslehti "Poetry" "löysi" hänet ja julkaisi 1913 hänen runonsa "General William Booth Enters into Heaven", ja samana vuonna ilmestyi saman niminen runokokoelma. Hänen runnetuin kokoelmansa on "The Congo and Other Poems" (1914). Hän esitti jazzista, negro spiritualeista ja kansanrunoudesta vaikutteita saaneita runojaan musiikin säestyksellä. 
Lindsay oli esittävän runouden uranuurtajia. Hän on jäänyt unohduksiin vaikka hän oli omana aikanaan hyvin tunnettu. Kiertueillaan hän myi runojaan aterian ja yösijan vastineeksi. Hän teki itsemurhan juomalla myrkkyä.
Suomennetut runot.
Kongo-sarjan on suomentanut Ville Repo, ja se on julkaistu antologioissa:
Handball-Bundesliga

Handball-Bundesliga (käsipallon Bundesliiga) on Saksan käsipallon kansallinen pääsarja. Sarja on perustettu vuonna 1965 ja siinä pelaa 18 joukkuetta. Sarjan joukueet ovat perinteisesti tulleet pienemmistä kaupungeista, ja vasta vähän aikaa sitten myös suuremmista kaupungeista, kuten Berliinistä tulevia joukkueita on tullut mukaan sarjaan. Sarjan voittaja ja kakkonen saa paikan EHF Champions Leagueen ja muut joukkueet EHF Cupiin. 
Aiheesta muualla.
Virallinen sivusto
Geminga

Geminga on neutronitähti noin 250 parsekin päässä Auringosta.
Gemingan havaitsi ensimmäisen kerran NASA:n Small Astronomy Satellite 2 -satelliitti vuonna 1972. Nimi tulee sanoista "Gemini gamma-ray source" ja ilmauksesta "se ei ole siellä" Milanon murteella, mikä viittaa kohteen näkymättömyyteen muilla aallonpituuksilla.
Roihuvuoren kirjasto

Roihuvuoren kirjasto on Helsingin Herttoniemen kaupunginosan Roihuvuoren osa-alueella sijaitseva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
Roihuvuoren kirjasto on perustettu vuonna 1958. Samana vuonna valmistui arkkitehti Claus Tandefeltin suunnittelema punatiilinen kirjastorakennus. Se on remontoitu vuonna 2013 Se kuuluu samaan kokonaisuuteen Tandefeltin suunnitteleman Porolahden peruskoulun alakoulun (1956; Roihuvuorentie 2) kanssa.
Japanin aivotulehdusrokote

Japanin aivotulehdusrokote on rokote, jonka tarkoitus on suojata Japanin aivotulehdukselta. Tautia esiintyy itäisessa Aasiassa, pohjoisimmassa osassa Australiaa sekä Tyynenmeren saarilla likimain Pakistanista Venäjän kaukoitään ulottuvan linjan itäpuolella. Tauti tarttuu hyttysenpuremasta, ja vaikka tartunta on useimmille lähes huomaamaton, oireiseen tautiin ei ole olemassa hoitoa ja siihen liittyy korkea kuolleisuus.
Kohderyhmä.
Suomessa rokotteella on kaksi kohderyhmää:
Matkailijalle rokote on harvoin tarpeen. On arvioitu että satunnaisen turistin riski sairastua on pienempi kuin yksi miljoonasta. Pitempiaikaisesti riskialueella oleskelevilla on kuitenkin aivan yhtä suuri riski tartuntaan kuin paikallisilla. Myös runsas luonnossa liikkuminen kasvattaa riskiä lyhyemmälläkin matkalla.
Koska tauti on hyttysten levittämä, sillä on osassa esiintymisaluetta vuotuinen, sadekausiin painottuva esiintymishuippu. Trooppisen ilmaston alueella tautia tavataan ympäri vuoden. Taudin ilmaantuvuus vaihtelee vuosittain noin 1–10 tapausta 100 000 asukasta kohti, mutta epidemiavuosina, joita on 2–15 vuoden välein, ilmaantuvuus voi olla paljonkin korkeampi. Viruksella on reservi sioissa ja vesilinnuissa.
Esiintymisalueellaan Japanin aivotulehdus on merkittävä ongelma. Vaikka vain noin yksi 250:stä tartunnan saaneesta saa oireisen taudin, taudin endeemisellä alueella elää noin kolme miljardia ihmistä. Oireiseen tautiin ei ole hoitoa. Siihen menehtyy noin joka kolmas ja eloonjääneistä 30–50 % saa pysyvän aivovaurion. Vuosittain Japanin aivotulehdukseen kuolee arviolta 13 600–20 400 ihmistä. Taudin esiintymisalueella rokotussarja annetaankin jo pienille lapsille.
Rokote.
Maailmalla on käytössä neljänlaisia Japanin aivotulehdusrokotteita. Ne sisältävät joko: 
Pitempään taudin riskialueella oleskelevat saattavat joutua ottamaan jonkin paikallisen valmisteen. Tällöin ei suositella käyttämään apinan soluissa valmistettua rokotetyyppiä. Suomessa saatavilla on ainoastaan Valnevan valmistama "Ixiaro". Kiinalaisvalmisteinen, eläviä heikennettyjä viruksia sisältävä "SA14-14-2" on taudin esiintymisalueella yleisesti käytössä.
Yksi "Ixiaro"-annos sisältää 60 antigeeniyksikköä Japanin aivotulehdusviruksen kantaa SA14-14-2, joka on kasvatettu Vero-soluissa ja inaktivoitu. Virukset on kiinnitetty alumiinihydroksidiin, jonka määrä vastaa 0,25 milligrammaa alumiinia, ja joka toimii myös tehosteaineena.
Yksi rokoteannos on tilavuudeltaan 0,5 millilitraa ja se annetaan pistoksena lihakseen. Yli 3-vuotiaille rokotussarja muodostuu kahdesta annoksesta, jotka annetaan 28 päivän välein. Yli 2kk mutta alle 3v ikäisille annos on 0,25 ml. Rokote antaa suojan vasta tehosteen ottamisen jälkeen. Tehoste on annettava viimeistään 11 kk ensimmäisestä pistoksesta. Kiireellistä suojaa tarvitsevalle 18–65 -vuotiaalle tehoste voidaan antaa jo 7 vuorokautta ensimmäisestä pistoksesta.
Rokotussarjan toinen annos tulisi antaa viimeistään viikkoa ennen matkaa.
Suomessa aikaisemmin käytössä olleen, kolme pistoskertaa vaatineen "JEV-GCC" -rokotteen viimeiset erät vanhenivat vuonna 2014 eikä valmistetta enää tuoda maahan. Mahdolliset tehosterokotukset annetaan "Ixiaro"lla.
18F-fluorideoksiglukoosi

18F-fluorodeoksiglukoosi (FDG) on positroniemissiotomografissa (PET) käytetty radiolääke, joka glukoosin johdannaisena hakeutuu tavallista runsaammin sokeria käyttäviin kudoksiin, kuten syöpäkasvaimiin. FDG:tä käytetään yleisesti radiolääkkeenä syöpätautien levinneisyyden selvittämisessä sekä hoidon tehon seuraamisessa. Kemiallisesti FDG on glukoosianalogi, jossa sen C-2-asemassa oleva hydroksyyliryhmä on korvattu fluori-18-isotoopilla ja sen kemiallinen nimi on 2-deoksi-2-[18F]fluori-D-glukoosi. 18F-fluorideoksiglukoosin kemiallinen kaava on C6H1118FO5, moolimassa 181.15 g/mol ja CAS-numero 63503-12-8 (18F). Yhdisteen anatomis-terapeuttis-kemiallinen lääkeluokitus eli ATC-luokitus on V09IX04.
Three-peat

Amerikkalaisessa urheilussa termiä three-peat käytetään kuvaamaan, kun joukkue voittaa kolme peräkkäistä mestaruutta. Ensimmäisenä sitä käytti NBA:ssa Los Angeles Lakersin Pat Riley, kun hänen joukkueensa voitti kolme peräkkäistä mestaruutta vuosina 1980-82. Käsitteen käyttö on levinnyt ylesempiin asiayhteyksiin.
The Gothard Sisters

The Gothard Sisters on kolmen yhdysvaltalaisen siskoksen Edmondsista, Washingtonista muodostama trio, joka esittää kelttiläistä musiikkia mukanaan koreografioitua irlantilaista tanssia.
Walter Ljungquist

Walter Ljungquist (1900 Kisa, Ruotsi – 1974 Kisa, Ruotsi) oli ruotsalainen kirjailija.
Ljungquistin esikoisteos "Ombyte av tåg" ilmestyi 1933. Hän omaksui vaikutteita Ernest Hemingwayn dialogityylistä. Myöhemmin hän siirtyi symbolismiin. "Azalea" (1948) on tyylillisesti lähellä Luigi Pirandelloa.
Ljungquist oli naimisissa kirjailija Gerda Antin kanssa.
Carl Gustaf Munck

Carl Gustaf Munck (30. syyskuuta 1859 Turku – 22. helmikuuta 1934 Huittinen) oli suomalainen juristi ja valtiopäivämies.
Munckin vanhemmat olivat hovioikeudenneuvos Karl Fredrik Munck ja Augusta Eleonora Lovisa Björksten. Turussa ylioppilaaksi tullut Munck suoritti tuomarintutkinnon 1887 ja sai varatuomarin arvon 1890. Hän oli Turun raastuvanoikeuden notaari 1892–1895, Tampereen raastuvanoikeuden vt. oikeusneuvosmies 1899–1904 ja toimi sitten asianajajana.
Munck oli aatelissäädyssä edustaja valtiopäivillä 1888 ja 1900.
Evert Magnus Ridderstad

Evert Magnus Ridderstad (5. lokakuuta 1862 Kristiinankaupunki – 31. elokuuta 1938 Helsinki) oli suomalainen insinööri ja valtiopäivämies.
Ridderstadin vanhemmat olivat Karl Magnus Ridderstad ja Emilie Marie Rosalie Holstius ja puoliso vuodesta 1888 Edla Amalia (Malin) Sarlin (k. 1929). Ridderstad valmistui kemiantekniikan insinööriksi 1885 ja työskenteli sitten harjoittelijana useissa maissa. Helsingissä hän toimi asvaltti-, kaakeli- ja sementtiyritysten palveluksessa ja sitten liikemiehenä.
Ridderstad oli aatelissäädyssä edustaja vuoden 1900 valtiopäivillä.
Anna Sise

Anna Sise Andersson (s. 1971) on ruotsalainen näyttelijä ja laulaja. Hän valmistui Tukholman teatterikorkeakoulusta vuonna 2000 ja on sen jälkeen näytellyt eri teattereissa. Lisäksi hän on esiintynyt televisiossa ja elokuvissa.
Sisen serkku Alice Bah Kuhnke on meppi.
Iiro Vehmanen

Iiro Vehmanen (s. 1. syyskuuta 1989) on entinen jääkiekkoilija ja nykyinen valmentaja.
Petteri Solasaari

Petteri Solasaari on suomalainen kaudet 2000-2006 pelannut pesäpalloilija. Solasaari edusti koko uransa Superpesiksessä Kouvolan Pallonlyöjiä. Hän pelasi joukkueen etenijäjokerina. Solasaari pelasi urallaan 76 Superpesiksen runkosarjaottelua. Näissä hän löi kaksi kunnaria ja yhden tavallisen juoksun, toi 48 juoksua ja keräsi 185 kårkilyöntiä. Solasaari pelasi urallaan 35 Superpesiksen karsintasarjan ottelua. Näissä hän löi yhden kunnarin ja kaksi tavallista juoksua, toi 30 juoksua ja keräsi 113 kärkilyöntiä. Lisäksi Solasaari pelasi urallaan 76 Ykköspesiksen runkosarjaottelua.
Kamojoki

Kamojoki ( tai 賀茂川, "Kamogawa") on Kioton kaupungin läpi virtaava, Yodojoen vesistöön kuuluva joki Japanissa. Se saa alkunsa Tanbavuoriin kuuluvalta Sajikigatakelta Kioton luoteispuolella ja virtaa Kioton allaslaakson läpi etelään. Joen pituus on lähteestä riippuen 30–35 kilometriä ja sen valuma-alue on 209 neliökilometriä.
Kamojoen alkulähde on Kioton kaupungin Kitan suuralueen Kumogahatan kaupunginosassa. Kioton allaslaakson pohjoispuolisilla vuorilla Kamoon liittyy pieni Kuramajoki, sen jälkeen Kioton keskustan pohjoispuolella Demachin alueella Takanojoki. Demachista Kamo virtaa suoraan etelään Kioton keskustan itäosien läpi Fushimin suuralueelle, jonka Shimotoban kaupunginosassa se yhtyy ensin Katsurajokeen ja lopulta Yodojokeen, joka virtaa edelleen Osakanlahteen. Joen nimestä on kaksi eri kirjoitusasua: Demachista ylävirtaan nimi kirjoitetaan 賀茂川, alavirtaan 鴨川.
Alun perin Kamojoki virtasi nykyisen uomansa länsipuolella Horikawa-valtakadun kohdalla, mutta sitä siirrettiin itään Heian-kyōn perustamisen yhteydessä 700-luvun lopulla. Kioto on historiansa ajan kärsinyt joen tulvista, joita on yritetty hillitä rakentamalla joen reunoille pengerryksiä. Penkereitä rakennutti muun muassa Toyotomi Hideyoshi 1500-luvulla. Niitä uusittiin suurimittakaavaisessa rakennusurakassa 1930-luvun puolivälissä, kun rankkasateet olivat vahingoittaneet monia joen ylittäviä siltoja.
Historiallisesti Kamojoen penkat muun muassa Gojō-valtakadun sillan tietämillä ovat toimineet teloituspaikkana. Joen vettä on myös käytetty šintolaisiin "misogi"-puhdistautumisrituaaleihin ja kankaiden "yūzen"-värjäykseen. Edo-kauden alkuvaiheilta lähtien joen töyräistä tuli huvittelupaikkoja, joihin keskittyi esimerkiksi teatteritoimintaa ja aikansa kummajaisnäytöksiä ("misemonogoya"). Nykyisinkin joen rannoille on Kioton keskusta-alueella sijoittunut ravintoloita ja majataloja.
Kamojoki ei vähävetisenä sovellu hyvin tavarankuljetukseen. 1600-luvun alkupuolella kauppias Suminokura Ryōi rakennuttikin sen vierelle tätä tarkoitusta varten Takasejoen.
Richie Malone

Richie Malone (s. 18. maaliskuuta 1986) on irlantilainen muusikko, joka soittaa rytmikitaraa englantilaisessa Status Quo -rock-yhtyeessä. Malone soitti ensimmäisen kerran bändin kanssa heinäkuussa 2016, jolloin edellinen kitaristi Rick Parfitt ei enää voinut soittaa kiertueella sydänkohtauksen takia. Parfitt kuoli joulukuussa 2016, ja Malonesta tuli hänen pysyvä korvaajansa.
Malone oli Dublinissa sijaitsevan rock-yhtye RAID:in keulakuva. Hän oli Status Quon fani isänsä kautta, ensimmäisen kerran hän näki yhtyeen konsertissa vuonna 1999. Hän oli erityisesti rytmikitaristi Rick Parfittin fani, jäljitellen hänen soittotyyliään nuoresta iästä lähtien, ja jopa matkusti Englantiin saadakseen kopion Parfittin tavaramerkistä, valkoisesta vuoden 1965 Fender Telecasterista.
Malone tapasi yhtyeen useita kertoja konserttien jälkeen ja tuli läheisiksi ystäviksi heidän kanssaan. Kesäkuussa 2016 heidän ”Last of the Electrics” -kiertueensa aikana Rick Parfitt kärsi vakavasta sydänkohtauksesta eikä kyennyt jatkamaan kiertuetta. Malone valittiin Parfittin tilalle keikoille Belgiassa ja Edinburghissa heinäkuussa, ennen kuin basisti John ”Rhino” Edwardsin poika Freddie Edwards otti tehtävän. Malone korvasi Parfittin uudelleen myöhemmin vuonna 2016. Parfitt kuoli 24. joulukuuta 2016, ja Richie Malonesta tuli bändin uusi rytmikitaristi.
Soittimet.
Malone käyttää kolmea Telecasteria ja kahta Maysonin akustista kitaraa kiertueella. Ensimmäinen Telecaster on Mike Smithin rakentama ja Malonen itsensä räätälöimä 13–.56-kielillä, nimeltään ”AC Cobra”. Toinen on kopio edeltäjänsä Rick Parfittin valkoisesta Telecasterista, jonka Mike Smith rakensi – myös 13–.56-kielillä. Kitara oli hänen isänsä Karlin syntymäpäivälahja, jota Malone on tiettävästi soittanut kaikilla keikoilla 21-vuotiaasta lähtien. Kolmas on Fender American Special 11-.49 kielillä. Maysonin akustiset kitarat ovat DM5SCE ja MS7SCE, molemmissa LR Baggs Anthem -pickupit.
Yksityiselämä.
Malone meni naimisiin pitkäaikaisen kumppaninsa Jessican kanssa 29. helmikuuta 2020, ja parilla on kolme tytärtä. Kun Malone ei ole kiertueella, hän työskentelee projekti-insinöörinä järjestelmäintegraatioyrityksessä ja yhtyeen virallisen verkkosivuston mukaan nauttii juoksemisesta, uinnista ja kiertoajeluista sekä tukee jalkapallojoukkue Chelsea FC:tä.
HC Prešov

HC MV Transport Prešov on slovakialainen jääkiekkoseura Prešovin kaupungista. Seuraa pelaa Slovakian toiseksi korkeimmalla sarjatasolla Slovenská Hokejová Ligassa. HC Prešov on perustettu vuonna 1932.
Historia.
Prešovin ensimmäinen jääkiekkooseura perustettiin vuonna 1928 Snaha Prešovin nimellä. Seura voitti vuonna 1932 toistaiseksi ainoan Slovakian mestaruutensa. Myöhemmin Prešov on sijoittuittunut Slovakian kansallisessa liigassa neljänneksi vuosina 1991 ja 1993.
Slovakian itsenäistyttyä Prešov liittyi uuteen Extraligaan, mutta tippui kolmen kauden jälkeen ensimmäiseen divisioonaan. Joukkue palasi takaisin korkeimmalle sarjatasolle vuonna 1999, mutta putosi vain yhden kauden jälkeen. Tämän jälkeen seura pelasi ensimmäisessä divisioonassa aina kaudelle 2018/19 asti, jonka päätteeksi sen piti pudota alemmalle sarjatasolle. Prešov ei kuitenkaan ilmoittautunut seuraavalle kaudelle ja näin miesten edustusjääkiekko loppui kaupungissa muutamaksi vuodeksi.
Ennen kautta 2021/22 HC 07 Detvan omistaja Róbert Ľupták siirsi joukkueensa Extraliga-lisenssin Prešoville. Näin maan korkein sarjataso palasi kaupunkiin yli kahdenkymmenen vuoden jälkeen. Ensimmäisenä kautena joukkue koostuikin lähinnä entisistä Detvan pelaajista.
Kauden 2022/23 päätteeksi Prešov sijoittui liigan viimeiseksi ja putosi ensimmäiseen divisoonaan. Saman vuoden keväällä Ľupták ilmoitti siirtyneensä HK 32 Liptovský Mikuláš seuran omistajaksi ja lopettaneensa yhteistyön Prešovn kanssa. Miesten edustusjääkiekon on kuitenkin tarkoitus jatkua kaupungissa.
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Carolyn Goodman

Carolyn Goodman (o.s. Goldmark, s. 25. maaliskuuta 1939 New York City, New York) on yhdysvaltalainen poliitikko, joka on toiminut Las Vegasin pormestarina 6. heinäkuuta 2011 lähtien. Hän on naimisissa Las Vegasin entisen pormestarin Oscar B. Goodmanin kanssa.
Ingolf

Ingolf on alkujaan muinaisskandinaavinen miehen etunimi, joka merkitsee Ing-jumalalle pyhitettyä sutta. Sutta tarkoittava sana ("olf", "ulf" tai "wulf") esiintyy useissa vanhoissa pohjois­maisissa ja muissa germaanisissa nimissä, koska muinais­uskon mukaan susi oli onnen ja voitin eläin, joka seurasi ylijumala Odinia ja ilmoitti hänelle, mitä maan päällä tapahtui. Nimi on yleinen varsinkin Islannissa, koska viikinki Ingolf (Ingólfr) Arnarson saapui vuonna 874 ensimmäisenä skandinaavisena siirtolaisena Islantiin ja perusti Reykjavikin. Sen sijaan Ruotsissa kirkko vastusti pitkään tällaisten "villieläinten ja epäjumalien nimien" käyttöä.
Suomessa vuosina 1920–1989 syntyneitä Ingolf-nimisiä henkilöitä on Digi- ja väestötietoviraston tietojen mukaan 124. Ennen vuotta 1920 taikka vuonna 1990 tai myöhemmin syntyneitä Ingolfeja on vain muutama. Ingolfin nimipäivä on suomenruotsalaisen kalenterin mukaan 18. kesäkuuta.
Jabalia

Jabalia () on kaupunki Palestiinan Gazan kaistalla. Sen asukasluku oli vuonna 2021 arviolta 195 137.
Maantiede.
Jabalia sijaitsee Gazan kaistalla. Hallinnollisesti se on osa Pohjois-Gazan kuvernoraattia. Sen vieressä sijaitsee Jabalian pakolaisleiri.
Historia.
Arkeologisissa kaivauksissa Jabalian paikalta on löydetty Bysantin valtakunnan aikainen kirkko 300-luvulta. Kirkosta on löydetty mosaiikkeja. Ikonoklastinen liike ilmeisesti tuhosi tai vaurioitti joitakin mosaiikeista 700-luvulla.
Amerikkalainen Edward Robinson kuvaili vuonna 1838 Jabaliaa muslimikyläksi Gazan piirissä. Ranskalainen Victor Guérin mainitsi puolestaan paikalla olleen vanhoja raunioita ja rikkoutuneita pylväitä. Palestine Exploration Fund kertoi selvityksessä vuodelta 1883 paikan oleva suurehko kylä, jonka rakennukset oli tehty mudasta. Paikalla mainitaan olleen Jamia Abu Berjas -niminen moskeija.
Israelin itsenäisyyssodan yhteydessä vuonna 1948 kylän viereen avattiin Jabalian pakolaisleiri pääosin pakolaisille Israelin sodassa miehittämien alueiden eteläosista. Myöhemmissä Hamasin ja israelilaisten välisissä konflikteissa Israel on tehnyt kaupunkiin ilmaiskuja.
Väestö.
Palestiinan tilastokeskuksen arvion mukaan Jabalian asukasluku oli vuonna 2021 195 137. Viereisen pakolaisleirin vastaava lukema oli 55 887.
Rantasalmen kirjasto

Rantasalmen kirjasto on Rantasalmen kirkonkylällä toimiva yleinen kirjasto. Se on osa Joroisten ja Rantasalmen yhteistä Toenperän kirjastoa. Rantasalmen kirjaston tilat sijaitsevat samassa rakennuksessa Rantasalmen kunnantalon kanssa.
Toenperän kirjastolla on myös aluekirjastoauto Jasso Toenperä, jonka toimintaan osallistuu Rantasalmen ja Joroisten kirjastojen ohella myös Juvan kunta. Vuonna 2018 kolmen kunnan yhteisen - tässä vaiheessa Juvan kunnankirjasto oli vielä mukana kirjastoliittoumassa - Toenperän kirjaston kokoelmiin kuului 172 857 nidettä, joista 150 292 oli kirjoja. Lainaajia näissä kirjastoissa oli yhteensä 4 968. He lainasivat yhteensä 248 011 nimikettä ja tekivät fyysisiä kirjastokäyntejä käyntejä 171 387 kertaa. Lainoista lähes kolmannes (78 799) tehtiin kirjastoauton kautta.
Toenperän kirjasto kuuluu Etelä-Savon maakunnassa ja Pohjois-Savon eteläosassa toimivaan, kunnankirjastojen muodostamaan Lumme-kirjastokimppaan.
Hilma Gripenberg

Hilma Johanna Gripenberg, o.s. "Lindfors", (7. heinäkuuta 1854 Östersundom – 12. joulukuuta 1936 Helsinki) oli vapaaherratar ja mesenaatti, joka toimi aktiivisesti erilaisissa yhdistyksissä ja johtokunnissa Helsingissä 1900-luvun taitteessa. Hän toimi useita vuosikymmeniä eri tehtävissä Suomen Naisyhdistyksessä ja oli mukana myös esimerkiksi Suomen Käsityön Ystävissä ja perustajajäsenenä Marttaliitossa.
Gripenbergin vanhemmat olivat Östersundomin kartanon omistaja August Benjamin Lindfors (1813–1884) ja Johanna Carolina "Lina" Lohman (1826–1908). Hänen sisarensa Elin Holmberg (1861–1925) oli naisasianainen ja Helsingin ensimmäisiä naispuolisia kaupunginvaltuutettuja. Gripenberg muutti jo nuorena Östersundomista Helsinkiin ja kävi koulua Helsingin ruotsalaisessa tyttökoulussa. Hän oli innokas teatterin ja musiikin ystävä, ja päätettyään opinnot hän oli mukana ensimmäisessa suomalaisen oopperan kuorossa. Tätä kautta hän ystävystyi läheisesti myös Kaarlo ja Emilia Bergbomin kanssa ja heidän kautta hän tutustui tulevaan puolisoonsa senaattori Sebastian Gripenbergiin (1850–1925). He avioituivat vuonna 1880.
Gripenbergeille syntyi kolme lasta: tanssitaiteilija Margarita Maria (Maggie) (1881–1976), laivainsinööri Hans Henrik Sebastian (1882–1966) ja Aili Johanna Elisabet von Freymann (1885–1945).
Lukáš Haraslín

Lukáš Haraslín (s. 26. toukokuuta 1996 Bratislava) on slovakialainen jalkapalloilija, pelipaikaltaan laitahyökkääjä. Hän edustaa Tšekin jalkapalloliigassa pelaavaa Sparta Prahaa. Hän on pelannut Slovakian maajoukkueessa vuodesta 2019.
Haraslín siirtyi vuonna 2013 italialaisseura Parman junioreihin. Serie A:ssa hän pelasi kaksi ottelua kevätkaudella 2015. Kesällä 2015 hän siirtyi puolalaisseura Lechia Gdańskiin. Hän pelasi 4,5 kauden aikana Ekstraklasassa 108 ottelua ja teki niissä 12 maalia. Hän voitti Puolan cupin vuonna 2019 ja pelasi muun muassa täydet minuutit välierässä ja loppuottelussa. Tammikuussa 2020 Haraslín siirtyi italialaisseura Sassuoloon, ja saman vuoden syyskuussa hän siirtyi Sassuolon omistukseen. Kauden 2019–2020 aikana Haraslín pelasi Serie A:ssa 11 ottelua ja teki heinäkuussa 2020 maalin Bolognaa vastaan. Kaudella 2020–2021 hän pelasi 14 Serie A -ottelua.
Haraslín pelasi kauden 2021–2022 lainalla Sparta Prahan joukkueessa ja siirtyi kesällä 2022 tšekkiläisseuran omistukseen. Hän on kolmen kauden aikana pelannut Tšekin liigassa 79 ottelua ja tehnyt niissä 23 maalia. Eurooppa-liigassa hän on pelannut 15 ottelua ja tehnyt niissä viisi maalia. Hän voitti liigamestaruuden vuosina 2023 ja 2024.
Haraslín pelasi useissa Slovakian nuorisomaajoukkueissa. Hän pelasi Slovakian A-maajoukkueessa ensimmäisen kerran kesäkuussa 2019 ystävyysottelussa Jordaniaa vastaan ja teki ottelussa maajoukkueuransa ensimmäisen maalin. Huhtikuun 2024 loppuun mennessä hän on pelannut 34 A-maaottelua, joissa 23 kertaa avauskokoonpanossa, ja tehnyt niissä viisi maalia: Jordania-ottelun jälkeen lokakuussa 2021 MM-karsintaottelussa Kroatiaa ja maaliskuussa 2023 EM-karsintaottelussa Bosnia ja Hertsegovinaa vastaan sekä kaksi maalia marraskuussa 2023 EM-karsintaottelussa Islantia vastaan.
Virtasalmen kirjasto

Virtasalmen kirjasto on Pieksämäen kaupungin Virtasalmen pitäjän kirkonkylällä toimiva yleinen kirjasto, jonka yhteydessä toimii myös yhteispalvelupiste. Kirjasto on osa Pieksämäen kaupunginkirjastoa ja osa Lumme-kirjastoja. Lumme-kirjastokimpan aineistot ovat kirjastokimppaan osallistuvien kuntien asukkaiden lainattavissa.
Virtasalmen kirjasto toimii pääsääntöisesti itsepalvelukirjastona. Kaupunginkirjaston kirjastoauto kiertää kaupunkia arkipäivisin ja käy viikoittain myös Virtasalmella. Verkkokirjasto on toteutettu osana Lumme-kirjastojen palveluja.
Jakub Hromada

Jakub Hromada (s. 25. toukokuuta 1996 Košice) on slovakialainen jalkapalloilija, pelipaikaltaan keskikenttäpelaaja. Hän edustaa Tšekin jalkapalloliigassa pelaavaa Slavia Prahaa. Hän nousi Slovakian maajoukkueeseen vuonna 2021.
Hromada siirtyi joulukuussa 2012 Italiaan Juventuksen junioreihin. Hän pelasi Italiassa myös Genoan, Sampdorian ja Pro Vercellin juniori- ja reservijoukkueissa. Pääsarjauransa hän aloitti lainalla Slovakian Senicassa kaudella 2015–2016 ja Tšekin Viktoria Plzeňissä kaudella 2016–2017. Kesällä 2017 hän siirtyi Sampdorian omistuksesta Slavia Prahaan. Vuonna 2020 hän pelasi lainasopimuksella Slovan Liberecissa. Hromada on kauden 2020–2021 loppuun mennessä pelannut Tšekin liigassa pudotuspelit mukaan lukien 69 ottelua ja tehnyt niissä kolme maalia. Slovakian liigassa hän on pelannut 25 ottelua ja tehnyt niissä viisi maalia.
Hromada pelasi useissa Slovakian nuorisomaajoukkueissa. Hän pelasi Slovakian A-maajoukkueessa ensimmäisen kerran maaliskuussa 2021 MM-karsintaottelussa Venäjää vastaan. Kesäkuun 17. päivään 2021 mennessä hän on pelannut kolme A-maaottelua, jotka kaikki avauskokoonpanossa.
Norah Lofts

Norah Lofts, s. "Robinson", kirjailijanimiä Juliet Astley ja Peter Curtis, (1904 Shipdham, Norfolk, Britannia – 1983 Bury St Edmunds, Britannia) oli brittiläinen kirjailija. Hän valmistui englannin kielen ja historian opettajaksi 1925.
Lofts kirjoitti romanttisia historiallisia tarinoita, päähenkilöinä tavalliset ihmiset. Tyylistä huolimatta tarinat keskittyivät rakkaussuhteita enemmän arjen todellisuuteen. Osa teoksista pohjautuu historiallisiin tosiasioihin, kuten "Kuninkaan jalkavaimo". Hänen tuotantoonsa kuuluu myös novelleja ja nuortenkirjoja, esimerkiksi "Viinitarhan villivarsa".
Jäppilän kirjasto

Jäppilän kirjasto on Pieksämäen kaupungin Jäppilän pitäjän keskustassa, Jäppilän alakoulun vieressä toimiva yleinen kirjasto. Kirjasto on osa Pieksämäen kaupunginkirjastoa ja osa Lumme-kirjastoja. Lumme-kirjastokimpan aineistot ovat kirjastokimppaan osallistuvien kuntien asukkaiden lainattavissa.
Jäppilän kirjasto toimii pääsääntöisesti itsepalvelukirjastona. Kaupunginkirjaston kirjastoauto kiertää kaupunkia arkipäivisin ja käy viikoittain myös Jäppilässä. Verkkokirjasto on toteutettu osana Lumme-kirjastojen palveluja.